**Biroul de informare publică şi relaţii cu presa din cadrul Parchetului de pe lângă Înalta Curte de Casaţie şi Justiţie, este împuternicit să aducă la cunoştinţa opiniei publice următoarele:**

Procurori ai Parchetului de pe lângă Tribunalul Braşov au dispus, la data de  22.06.2011, începerea urmăririi penale şi punerea în mişcare a acţiunii penale faţă de inculpatul **FLUCUŞ VALERIU** sub aspectul săvârşirii infracţiunilor de tentativă la omor calificat şi lovire sau alte violenţe. Totodată, s-a dispus prin ordonanţă, reţinerea inculpatului **FLUCUŞ VALERIU** pentru 24 de ore.

La data de 23.06.2011, procurorii au solicitat instanţei de judecată luarea măsurii arestării preventive a inculpatului **FLUCUŞ VALERIU.** Judecătorii Tribunalului Braşov au admis propunerea procurorilor şi au dispus emiterea unui mandat de arestare preventivă pe numele inculpatului pe o perioadă de 29 de zile.

Probatoriul administrat în cauză, până la acest moment al urmăririi penale, a relevat următoarea situaţie de fapt:

În seara zilei de 21.06.2011, pe fondul unui conflict anterior, inculpatul a aplicat mai multe lovituri părţii vătămate P.M., cu o bâtă cu lungime de 1 metru şi grosime de cca. 8-10 cm, în zona parietală a capului. Medicii legişti au concluzionat că leziunile traumatice au necesitat pentru vindecare 40-45 zile de îngrijiri medicale şi au pus în primejdie viaţa victimei.

             În aceeaşi împrejurare inculpatul a agresat-o şi pe partea vătămată P.G.,  cauzându-i leziuni care au necesitat pentru vindecare 5-6 zile de îngrijiri medicale.

Cercetările continuă în vederea stabilirii tuturor împrejurărilor în care s-a comis fapta.